**Elektros rinkos barometras: žiemiški orai didmeninę elektros kainą per savaitę padidino 18 proc.**

**Praėjusią savaitę didmeninė elektros kaina Lietuvoje ir kitose Baltijos šalyse augo po 18 proc. ir visame regione vidutiniškai siekė 147,88 Eur/MWh.**

Elektros kainos kitose Europos šalyse praėjusią savaitę taip pat kilo: Lenkijoje vidutinė savaitės kaina buvo 129,37 Eur/MWh, Vokietijoje – 131,82 Eur/MWh, Prancūzijoje – 132,37 Eur/MWh.

Nepriklausomų elektros tiekėjų Lietuvos gyventojams siūlomos kainos taip pat šiek tiek augo, bet tai daugiausia lėmė valstybės reguliuojamos elektros kainos dalies didėjimas. „Elektrum Lietuva“ siūloma žemiausia fiksuota kaina šiuo metu siekia 24,002 ct/kWh, fiksuojant ją 7 mėnesiams.

„Nord Pool“ elektros biržos savaitės vidutinė kaina, palyginti su ankstesne savaite, kilo 34 proc. iki 102,27 Eur/MWh.

„Praėjusią savaitę elektros kainų augimą daugiausia lėmė žemesnė nei įprasta oro temperatūra, dėl kurios elektros suvartojimas „Nord Pool“ regione išaugo 9 proc. Be to, sumažėjo vėjo energijos gamyba – Šiaurės šalyse ji buvo 21 proc. mažesnė nei prieš savaitę, o Baltijos šalyse – net 56 proc. mažesnė. Turima atominių elektrinių galia „Nord Pool“ regione sumažėjo iki 87 proc. Tuo metu energijos srautai į Baltijos šalis buvo 10 proc. didesni nei prieš savaitę, ir tai ribojo reikšmingesnį Baltijos šalių kainos augimą“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Elektros vartojimas „Nord Pool“ regione per savaitę augo ir siekė 10 337 GWh, taip pat didėjo gamybos apimtys – iki 10 305 GWh.

**Lietuvoje augo vartojimas, mažėjo gamyba**

Baltijos šalyse elektros vartojimas per savaitę bendrai kilo 5 proc. ir siekė 628 GWh. Lietuvoje ir Estijoje elektros suvartota po 5 proc. daugiau nei ankstesnę savaitę – atitinkamai 278 GWh ir 200 GWh, o Latvijoje – 6 proc. daugiau, 150 GWh.

Elektros energijos bendros gamybos apimtys Baltijos šalyse praėjusią savaitę mažėjo 3 proc. iki 346 GWh. Lietuvoje pagaminta 10 proc. mažiau elektros energijos nei ankstesnę savaitę – 96 GWh, Latvijoje gamyba mažėjo 11 proc. iki 134 GWh. Tik Estijoje gamyba augo 21 proc. iki 116 GWh.

Per savaitę visos trys Baltijos šalys kartu pagamino 55 proc. joms reikalingos elektros energijos. Lietuvoje pagaminta 35 proc., Latvijoje – 89 proc., Estijoje – 58 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 189 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.